Predkladacia správa

	Materiál pod názvom „Návrh na vloženie pohľadávok z návratných finančných výpomocí poskytnutých v rámci vládou schváleného projektu reštrukturalizácie bánk do základného imania Slovenskej konsolidačnej, a.s.“ sa predkladá v zmysle § 49b ods. 3 zákona Národnej rady SR č. 303/1995 Z. z. o rozpočtových pravidlách v znení neskorších predpisov (ďalej len „zákon o rozpočtových pravidlách“).

Podľa § 55 ods. 8 zákona o rozpočtových pravidlách môže Ministerstvo financií SR vložiť pohľadávky z návratných finančných výpomocí, ktoré boli poskytnuté právnickým osobám alebo prevzaté právnickými osobami v rámci vládou schváleného projektu reštrukturalizácie bánk, ako nepeňažný vklad do ich základného imania.

Pohľadávky z návratných finančných výpomocí sú v zmysle § 49b ods. 2 zákona o rozpočtových pravidlách štátnymi finančnými aktívami vytvorenými z ďalších finančných operácií štátu, pričom podľa § 49b ods. 3 ich možno použiť iba so súhlasom vlády.

Predložený materiál predstavuje návrh na vloženie pohľadávok z návratných finančných výpomocí v objeme 10,6 mld. Sk ako nepeňažný vklad do základného imania Slovenskej konsolidačnej, a.s. najneskôr do 31.12.2003. Týmto spôsobom sa zabezpečí dostatočná výška vlastného imania agentúry na obdobie prvého polroka 2004 tak, aby sa nedostala do stavu predlženia. Podľa vývoja finančnej pozície spoločnosti v prvom polroku bude Ministerstvo financií SR v prípade nutnosti musieť opätovne pristúpiť k zvýšeniu jej základného imania. 

Vloženie pohľadávok z návratných finančných výpomocí ako nepeňažný vklad do základného imania Slovenskej konsolidačnej, a.s. nebude mať dopad na verejné financie, pretože sa len zmení charakter štátneho finančného aktíva z pohľadávky na majetok (na akcie, ktoré sú majetkovým cenným papierom). Rovnako nebude mať dopad na obyvateľov, na hospodárenie podnikateľskej sféry a iných právnických osôb, na životné prostredie a na zamestnanosť.